**Mundtlig beretning 2014**

* Vi fik bank, men vi står endnu på benene både som organisation og profession
* Vi havnede ikke i worst case scenariet
* Sammenholdet i foreningen er styrket på trods af dyb frustration og skuffelse
* Vi kommer igen

Sådan vil jeg starte min beretning i år. De fire konstateringer er foreningens konklusion på overenskomstforløbet sidste forår.

2013 blev et dramatisk år i den danske undervisningssektor - ikke mindst i folkeskolen. Få toneangivende politikere viste med brutal tydelighed, at den danske aftalemodel i hvert fald ikke skulle stå i vejen for deres politiske mål, og det store flertal af politikere valgte at lukke øjne og øre og blot følge trop.

Overenskomstforløbet på undervisningsområdet blev et historisk brud med den danske aftalemodel. Det skyldes ikke, at regeringen i sidste ende valgte at afslutte arbejdsgivernes lockout med et lovindgreb. Det er set før. Det afgørende nye var, at udfaldet på forhånd var politisk fastlagt. Derfor blev der aldrig tale om forhandlinger. De faglige organisationer blev stillet i den situation, at den eneste mulighed for en ”aftale” var, at de skrev under på det forslag, som arbejdsgiverne i overensstemmelse med regeringen fremlagde. Hvis ikke, lænede arbejdsgiverne sig tilbage og afventede, at forslaget blev gennemført ved lov.

Jeg tror, mange lærere forsat er mærket af de vanvittige begivenheder, der udspillede sig sidste forår.

Fornemmelsen af, at det vi har været igennem er totalt uvirkeligt, skyldes en række forhold.

* Regeringen valgte sammen med et stort flertal af Folketinget at diktere udfaldet af overenskomstforhandlingerne vedrørende arbejdstid på undervisningsområdet. Resultatet var som nævnt fastlagt på forhånd, og den højt profilerede danske forhandlingsmodel blev sat helt ud af kraft. Man kan vel nærmest sige, at den døde sidste forår!
* Overgrebet blev gennemført af en Socialdemokratisk ledet regering, sammen med SF og de Radikale, der traditionelt opfattes som ”skolepartier”. De Radikale havde forud for valget kørt en kampagne om deres tillid til lærerne.
* Ingen – absolut ingen – kan give en anvisning på, hvordan ledelsen på en skole skal kunne tilrettelægge arbejdet med den lov (Lov 409), der nu regulerer lærernes arbejde.
* Hele grundtanken er, at nu skal lederen have magten. ”Lederen skal lede og fordele arbejdet” er blevet mantraet fra regering og arbejdsgivere. Og det sker samtidig med, at budskabet fra den internationale forskning er, at stor autonomi, stor frihed og dermed stort ansvar til lærerne giver eleverne den bedste undervisning.
* Overgrebet i forhold til de frie aftaleforhandlinger var nødvendig for regeringen, for at de kunne finansiere den folkeskolereform, der blev aftalt umiddelbart efter, at regeringen lovgav om lærernes arbejdstidsbestemmelser. Hovedelementerne i aftalen savner enhver form for forskningsmæssig begrundelse, og den internationalt anerkendte uddannelsesforsker, John Hattie, har direkte betegnet reformen som absurd.

Forsimplede, primitive logikker som:

**”***Jo mere lærerne underviser, jo mere effektiv bliver skolen, for jo mere lærerne er sammen med eleverne, jo dygtigere bliver eleverne*, ” blev sagt igen og igen.

Da de internationale undersøgelser PIRLS og TIMMS midt under forløbet totalt punkterede denne påstand ved at dokumentere, at flere timer IKKE giver dygtigere elever, men at det derimod er kvaliteten af undervisningen, der er den afgørende faktor, blev alle sejl sat for at forhindre, at denne distraherende viden fik nogen betydning. Det gik så langt, at ministeriets spindoktor forsøgte sig med en historie om, at forskerne havde misforstået deres egen forskning!

I forbindelse med politikernes gennemførelse af Lov 409 udarbejdede de samme embedsmænd, der havde udformet loven, en egentlig drejebog til politikerne med anvisninger på, hvad de skulle svare journalisterne.

**Lockout**

Vi blev som bekendt kastet ud i en lockout, som varede i 4 uger. Det er aldrig sket før, at arbejdsgiverne har anvendt lockoutvåbnet, uden der har været en forudgående strejke eller strejkevarsel.

Målet var helt tydeligt at splitte lærerne, og tvinge os økonomisk i knæ, hvilket KL’s næstformand ikke lagde skjul på, da han sagde, at vi kunne få lov at komme på vores ”grædende knæ”.

Modsvaret fra vores side var et helt enestående engagement og sammenhold. På trods af omfang og varighed af arbejdsgivernes lockout lykkedes det aldrig at nedbryde sammenholdet og solidariteten lærerne imellem. Et sammenhold, der fik styrke af talrige støtteerklæringer fra hele verden.

Over hele landet blev der lavet store demonstrationer og utallige aktioner.

Demonstrationen på Christiansborg Slotsplads d.11. april var historisk. Under mottoet *”Lærerne er de første, hvem bliver de næste”* demonstrerede mindst 40.000 folkeskolelærere, gymnasielærere, pædagoger, politifolk, sygeplejersker og mange andre for at vise solidaritet med lærerne. Det var ganske enkelt STORT!

I Solrød udviste I en fantastisk kreativitet og energi og fik omsat mange ideer til konkrete aktioner. Trods situationens alvor var der højt humør, og kredskontoret, som hurtigt blev omdannet til kommandocentral, og ejendommens festlokale i kælderen, var befolket fra tidlig morgen og til langt ud på eftermiddagen. Vi var særdeles synlige i Solrød Centeret og på gader og stræder rundt om i Solrød. Ingen Solrødborger kunne være i tvivl om, hvad vi kæmpede for – og imod!

Regeringen afsluttede konflikten med en lov, der helt og holdent imødekom arbejdsgivernes krav. Og ikke nok med det – loven straffer lærerne ved at fjerne betydelige midler fra vores overenskomst. Det drejer sig om flere hundrede millioner kroner. Budskabet skulle stå lysende klart i forhold til fremtiden*: ”I kan lige så godt acceptere vores krav, ellers straffer vi jer økonomisk! ”*

Regeringen blev tvunget til at indrømme, at arbejdsgiverne var inddraget i udformningen af loven. Det var da også arbejdsgivernes repræsentanter, der sad og rådgav ministrene under det samråd, der blev indkaldt til under lovbehandlingen. Loven er ganske enkelt skrevet af arbejdsgiverrepræsentanterne.

Det er uden fortilfælde, at en regering afslutter en konflikt med ensidig at tilgodese den part, der gennemtvang konflikten og i tilgift straffe den anden part. Der var ikke tale om et indgreb i en arbejdskonflikt, men om et overgreb, der har til formål at kyse organisationerne på det offentlige område.

Pædagogerne valgte således et halvt år efter at acceptere en aftale med klart forringede vilkår. Pædagogernes formand Henning Pedersen henviste direkte til lockouten af lærerne, da han gav udtryk for, at han havde forhandlet med en pistol for panden.

Den planlagte folkeskolereform var den helt aktuelle begrundelse for, at regeringen gennemtvang ændringerne i lærernes overenskomst – det var forudsætningen for, at reformen kunne finansieres. Forhandlingerne om reformen blev da også genoptaget umiddelbart efter, at Lov 409 var vedtaget og finansieringsgrundlaget dermed var på plads.

D. 13.juni blev der indgået forlig mellem regeringen og oppositionen om folkeskolereformen, og dagen efter blev økonomiaftalen for 2014 præsenteret. Aftalen indeholdt en bestemmelse om, at alle lærere skal undervise 2 klokketimer – knap 3 lektioner – mere om ugen.

Lov 409 havde tjent sit formål: Finansiering af folkeskolereformen. På trods af det hævder regeringen fortsat, at overenskomstforløbet intet havde med folkeskolereformen at gøre!

**Konsekvenser for skolen**

Regeringens bevidste tilsidesættelse af den danske aftalemodel betyder, at når der ikke er indgået en aftale, er det helt og holdent regeringens og KL’s ansvar at sikre, at Lov 409 kommer til at fungere i dagligdagen på skolerne. Med ledelsesretten følger også ledelsespligten. Det er lederens opgave at sikre, at læreren har den nødvendige tid og de nødvendige muligheder for at løse opgaverne. At påstå, at dette er mindre bureaukratisk og skaber større fleksibilitet end de aftalte regler, vi har nu, forudsætter total mangel på kendskab til folkeskolens virkelighed.

Igennem mere end 100 år har Danmarks Lærerforening gennem aftaler taget et medansvar for skolens kvalitet og udvikling. Det medansvar er med Lov 409 fjernet – medmindre kommunerne vil benytte den mulighed for alligevel at indgå en aftale, som § 2 i Lov 409 faktisk beskriver. De kommuner, der har indgået aftale med den lokale lærerkreds om arbejdstid er kommet under massivt pres fra KL og regering, fordi de ville forhindre det.

Den 1. august 2014 står vi så overfor at skulle implementere en reform, der på centrale punkter er i modstrid med den viden, vi har fra den pædagogiske forskning.

Regeringen har givet befolkningen det indtryk, at der fra d. 1. august 2014 nærmest vil indtræde paradisiske tilstande i den danske folkeskole. Skoledagene bliver længere, mere spændende, anderledes og varierede, pædagoger og idrætsledere fra de lokale sportsklubber, musikskoler mv. skal berige eleverne med deres kunnen i den understøttende undervisning, som ingen rigtig kan sige noget konkret om. Det må man finde ud af lokalt!

Eleverne bliver sundere og dygtigere, fordi de skal motionere mere, og fordi de skal have flere fagopdelte timer i bl.a. dansk og matematik. Elevernes faglige niveau skal måles i de nationale test, som kommer til at spille en meget større rolle. Skolerne måles på, om 80 % klarer sig godt i de nationale test i læsning og regning.

Et øget testfokus og centralt fastsatte mål betyder, at eleverne lærer det, der kan måles – og kun det! I England advarer de os og siger*”gør ikke som os”.* Engelske politikere gik for år tilbage i panik over, at eleverne havde dårlige læse- og regnefærdigheder, så de sidste 20 år er der fokuseret intenst på de to ting for at gøre dem bedre. Man har udelukkende fokuseret på det basale, og på grund af angsten for elevernes dårlige præstationer er der konstant test og vurderinger af eleverne.

Og senest i Sverige har man oplevet, hvordan rigide regler om kontrol, dokumentation og tilstedeværelse har ødelagt deres skolesystem og sendt det på hastig deroute ned ad Pisa-ranglisten.

Eleverne bliver dummere og dummere, jo mere de testes, fordi systemet bliver ”blindt” i forhold til de bredere dannelsesmål.

I Danmarks Lærerforenings professionsideal står der bl.a.:

*”Læreren vil bidrage til udviklingen af elevernes menneskelige, sociale og politiske dannelse, så alle elever får forudsætninger for aktivt at præge såvel deres eget liv som samfundet”.*

Det er en helt anden ambitiøs og visionær målsætning for de kommende generationer end det måle- og kontrolsamfund, som der lægges op til med det øgede testfokus i folkeskolereformen.

**Understøttende undervisning**

Den understøttende undervisning har der været talt rigtig meget om. Den skal give plads til, at skolerne i højere grad arbejder med kobling af teori og praksis, og rigtig mange er interesserede i at byde ind på disse timer, men ingen ved rigtig, hvordan timerne skal angribes, og hvordan de skal hænge sammen med den fagdelte undervisning. Der har været en tendens til, at **interessen** for timerne har været omvendt proportional med **antallet** af timer. Når timerne til lektiehjælp/støtte/faglig fordybelse – eller hvad det nu kommer til at hedde, bevægelse og frikvarterer er planlagt, så er der ikke meget tilbage til andre understøttende aktiviteter – lidt afhængig af, hvilket klassetrin, vi taler om. I 5. klasse vil der være ca. 17 minutter om dagen tilbage!!

Vi ved, at inddragelse af praktiske aktiviteter som en integreret del af undervisningen kan styrke elevernes udbytte af undervisningen - og vi ved også, at det stiller meget store krav til lærerens faglige kompetencer og store krav til lærerens tilrettelæggelse af undervisningen. Ellers er der en ualmindelig stor sandsynlighed for, at det bliver aktiviteter for aktiviteternes skyld og det rene tidsfordriv for eleverne.

Som Claes Kastholm skrev i Berlingske:”Den nye folkeskolereform rummer kimen til sin egen fiasko, fordi de pædagogisk uvidende politikere og embedsmænd ikke tager i betragtning, at den undervisningsform, som er det egentlig nye i reformen, er enormt ressourcekrævende. Det kræver endnu mere forberedelsestid til lærerne at få det teoretiske og praktiske til at spille sammen, hvis ikke skolen skal blive en langstrakt tur i spejderhytten.”

Så meget mere paradoksalt er det, at KL anbefaler, at kommunerne ikke afsætter forberedelse til den understøttende undervisning.

**Inklusion**

D.1. august starter der som tidligere nævnt en helt ny virkelighed i den danske folkeskole, hvor **alle** børn efter regeringens mening bliver **meget** dygtigere og trives meget bedre, især fordi, at de skal være flere timer i skole, og fordi de vil møde en mangfoldighed af voksne med forskellige kompetencer.

Debatten om inklusionsudfordringen har fyldt meget lidt i forbindelse med vedtagelse af folkeskolereformen.

Danmarks Lærerforening fik i september 2013 Epinion til at lave en undersøgelse blandt godt 1000 repræsentativt udvalgte forældre til børn i folkeskolen. Undersøgelsen omhandlede forældrenes oplevelser med børn med adfærds- eller indlæringsvanskeligheder.

62 % af forældrene oplever, at der i deres barns klasse er børn, som ved deres adfærd forstyrrer undervisningen mere end rimeligt. 69 % oplever, at der er børn med indlæringsvanskeligheder, som læreren skal tage særlige hensyn til, og 62 % vurderer, at deres barns udbytte af undervisningen er negativt påvirket af, at der er børn med disse vanskeligheder.

Vil en skoledag med flere faglige timer og enkelte USU timer ændre på det?

Jeg tror det desværre ikke. Så længe vi i overvejende grad står alene med ansvaret for en klasse med 25 – 26 elever i den enkelte time, vil det fortsat være meget vanskeligt at tilgodese hvert enkelt barns behov i alle timer.

Folkeskolereformen bliver dyr, fordi eleverne skal have flere timer. Lærerne betaler en hel del ved at skulle undervise mere. Da Solrød Kommune ikke tilfører flere penge til skolerne til næste år ud over de beskedne beløb, de modtager fra staten i 2014 og 2015, betyder det, at det råderum, som skolerne hidtil har haft, når timerne til den fagopdelte undervisning er givet, bliver halveret. Det betyder bl.a. færre timer til holddeling, deletimer, tolærertimer og timer til AKT.

(Slide) *”Læreren er den person, der har størst betydning for børnenes læring” –* den sætning har vi hørt rigtig mange gange fra KL og regering, men skal ”**alle** børn blive så dygtige, som de kan”, som det så smukt hedder i det første mål i folkeskolereformen, og som ingen selvfølgelig kan være uenig i, så kræver det flere lærere. Dem er der blevet 6.136 færre af i Danmark i de sidste 4 år! I samme periode er antallet af elever i folkeskolen kun faldet med 3 %.

**Den nye virkelighed**

Hvor langt er vi så i Solrød på vejen frem mod den nye virkelighed?

Da KL’s analyse af vores skoler i 2012 viste, at vi underviste mindre end gennemsnittet af de andre kommuner, der blev analyseret, besluttede byrådet allerede inden dette skoleår, at vi skulle anvende en større del af vores arbejdstid på undervisning. I dette skoleår underviser en fuldtidsansat lærer i Solrød i gennemsnit 687 timer, hvilket svarer til 15 lektioner mere i gennemsnit i dette skoleår end året før.

Efter vedtagelse af Lov 409 og folkeskolereformen, besluttede Solrød Byråd i efteråret 2013, at vi næste skoleår skal undervise 80 timer mere, hvilket svarer til 2 - 3 lektioner mere om ugen i gennemsnit for en fuldtidsansat lærer. Det er meget – rigtig meget mere!

Halvdelen af USU timerne skal vi stå for, pædagoger m. fl. skal stå for resten.

Det har fra starten af dette skoleår ligget fast, at politikerne i Solrød Kommune ikke ønsker at indgå en egentlig aftale med os om arbejdstid, selvom Lov 409 giver mulighed for at fravige loven gennem en aftale med den faglige organisation – altså kredsen. KL og regering har stærkt frarådet kommunerne at gøre det, fordi det – som de siger - begrænser ledelsesretten.

Vores skoleledere har givet udtryk for, at de ønsker stor fleksibilitet i tilrettelæggelsen af vores arbejde, og de ønsker A08’s tankegang om lærernes professionelle råderum videreført.

Lederne ønsker, at vi selv beslutter, i hvilket omfang, vi vil være på skolen, når undervisning, samarbejde, anden mødevirksomhed osv. er udført. Med andre ord ønsker de, at vi selv bestemmer, om forberedelsen til undervisningen skal foregå på skolen eller derhjemme. Ingen kan dog kræve af os, at vi forbereder undervisningen i vores eget hjem - sådan er det også nu, vi har til enhver tid ret til at lave alt arbejde på skolen. Det er vigtigt, at vi presser på for at få indrettet mange flere lærerarbejdspladser, for uanset ledernes ønske om en fleksibel ordning, vil vi få brug for steder, hvor vi kan arbejde i fred og ro, og hvor vi kan have vores materialer.

Al det med fleksibilitet lyder jo vældig godt, men det kræver en aftale. Uden en aftale er det loven, der gælder, og i den står der, at vores arbejdstid opgøres med tiden mellem mødetidspunktet og det tidspunkt, hvor vi kan forlade arbejdsstedet. Denne bestemmelse er en af lærernes vigtigste rettigheder i Lov 409, og kan opfattes som et værn mod ”det grænseløse arbejde”.

Problemet er bare, at det er en håbløs måde at arbejde på som lærer, og ikke mange ønsker denne rigide lønarbejderagtige tilgang til arbejdet. Man kan ligefrem se et forhistorisk billede for sig fra fabrikken, hvor porten går op, og arbejderne strømmer ud, når det er fyraften.

Vi er i gang med at forsøge at lave et samarbejdsgrundlag for arbejdstiden med to repræsentanter fra Solrød Kommune, og jeg er fortrøstningsfuld mht. at lande en aftale, som så nok ikke må kaldes en aftale, for det vil KL jo ikke have!

Vi har Hovedforeningen med på sidelinjen, og får god vejledning derfra.

Med udsigt til mere undervisning og måske en fleksibilitet under en eller anden form i tilrettelæggelsen af resten af arbejdstiden, bliver det nødvendigt selv at holde øje med, hvor meget tid, man bruger udover selve undervisningen.

Vores individuelle forberedelsestid kommer under stort pres, når vi skal undervise så meget mere, Vi bliver nødt til at styrke de faglige fællesskaber på skolerne, så vi kan hjælpe hinanden med forberedelsen til fagene ved at inspirere hinanden, dele materialer osv.

De lokale MED udvalg kommer til at spille en meget stor rolle i fremtiden. Som jeg sagde før, håber jeg, at vi får aftalt en fornuftig ramme om vores arbejde, men det bliver i det lokale MED udvalg, at rammerne skal udfyldes gennem aftaler om ”de fælles spilleregler” på skolen – det vi kalder retningslinjer.

**Afslutning**

Lov 409 blev gennemført meget imod vores vilje. Arbejdsgiverne vandt krigen, men hvem skal vinde freden?

Vi ønskede bestemt ikke denne situation. Vi har ikke ansvar for rammerne, men vi skal arbejde i dem. Derfor skal vi blive ved med at kæmpe for gode forhold, søge at komme i dialog og benytte de muligheder, vi stadig har for indflydelse.

Nogle mener, at fagbevægelsen har udspillet sin rolle. Når visse borgerlige meningsdannere taler om at styrke individet, så handler det om at svække fællesskabet. Når de taler om at frigøre den enkelte, så handler det om at gøre sig fri af båndene til fagforeningen, og når de taler om udvikling, så handler det om afvikling af de kollektive overenskomster.

Det solidariske fællesskab er det bedste værn om det enkelte individ. Overenskomster beskytter den enkelte på arbejdspladsen.

Tænketanken ”Cevea” konkluderer i en rapport, der hedder ”Den danske models styrker”, at hele samfundet nyder godt af en stærk fagbevægelse og en høj organisationsgrad.

Danmarks Lærerforening er det største dyr på Savannen! (slide)

Vi er med en organisationsprocent på 97 en meget stærk fagforening, og som jeg sagde som indledning, så står vi stadig på benene, selvom vi fik bank, men heldigvis er sammenholdet i foreningen stærkt som aldrig før.

Hermed overgiver jeg beretningen til generalforsamlingens behandling.